สปอยกลุ่มแบงก์ก่อนประกาศงบ Q3โบรกฯ ฟันธงผลงานแจ่ม-กำไรโต!
สปอยกลุ่มแบงก์ก่อนประกาศงบ Q3/59 โบรกฯ ฟันธงผลงานแจ่ม-กำไรโตสอดคล้องกับการเติบโตของเศรษฐกิจ
30 ก.ย. 2559

“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัทที่จดทะเบียนในตลาดหลักทรัพย์หลักทรัพย์แห่งประเทศไทย ในกลุ่มธนาคารพาณิชย์ ซึ่งจะเป็นกลุ่มแรกทยอยแจ้งผลประกอบการไตรมาสที่ 3/59 ในช่วงวันที่ 15 ต.ค.59
โดยพบว่าผลการดำเนินงานของ บจ.กลุ่มธนาคารในไตรมาสดังกล่าวนั้น ส่วนใหญ่มีแนวโน้มปรับตัวขึ้นจากช่วงเดียวกันเมื่อปีก่อนสอดคล้องกับการเติบโตของเศรษฐกิจที่เห็นแรงขับเคลื่อนจากการลงทุนภาครัฐที่ทยอยเปิดประมูลมากขึ้นขณะที่แนวโน้มค่าใช้จ่ายสำรองหนี้มีโอกาสปรับตัวลดลงได้ต่อเนื่อง
 
ทั้งนี้นักวิเคราะห์ บล.เอเซียพลัส ระบุในบทวิเคราะห์ โดยให้น้ำหนักการลงทุนหุ้นกลุ่มธนาคารพาณิชย์เท่ากับตลาด โดยธนาคารพาณิชย์ทั้ง 9 แห่งที่ฝ่ายวิจัยศึกษา (ขาด KTB) นำส่งรายงาน ธ.พ.1.1 ประจำเดือน ส.ค.2559 มียอดสินเชื่อสุทธิ (หลังหักค่าเผื่อหนี้ฯ) คงค้างรวม 8.05 ล้านล้านบาท เติบโตเพียง 0.3% จากเดือนก่อนหน้า และ 3.4% จากเดือนเดียวกันปีที่แล้ว ภาพรวมสินเชื่อรายใหญ่เป็นไปในทิศทางที่ค่อนข้างทรงตัวจากเดือนก่อนหน้า แม้จะเห็นการเติบโตของสินเชื่อใหม่ๆ แต่ก็ถูกหักล้างไปด้วยการชำระคืนในระดับที่ใกล้เคียงกัน โดยที่ยังไม่เห็นสินเชื่อระยะยาวเพื่อการลงทุนเกิดขึ้นชัดเจน ส่วนสินเชื่อ SME และรายย่อยค่อนข้างทรงตัวเช่นกันในเดือน ส.ค.2559 ยกเว้นสินเชื่อเพื่อที่อยู่อาศัยกลับมาเติบโตสูง
ทั้งนี้ได้ปรับมุมมองเป็นบวกขึ้น สอดคล้องกับการเติบโตของเศรษฐกิจที่เห็นแรงขับเคลื่อนจากการลงทุนภาครัฐที่ทยอยเปิดประมูลมากขึ้น อาทิ ครึ่งหลังปี2559 กว่า 3 แสนล้านบาท และในปี 2560 สำหรับโครงการก่อสร้างสุวรรณภูมิเฟส 2 อีกราว 1 แสนล้านบาท ส่วนโครงการอื่นๆ ตามแผนลงทุนเร่งด่วน 20 โครงการของกระทรวงคมนาคม จะทยอยเกิดขึ้นในช่วงที่เหลือของปี ต่อเนื่องไปถึงปี 2560
โดยคาดว่าแนวโน้มผลการดำเนินงานงวดไตรมาส 3 ปี2559 จะทรงตัว หรือเติบโตเล็กน้อยจากงวดไตรมาส โดยคาดสินเชื่อสุทธิจะเห็นการเติบโตที่สูงขึ้นเมื่อย่างเข้าสู่ช่วงฤดูกาล รวมถึงสินเชื่อรายย่อย ขณะที่คาด NIM ยังทรงตัวได้ ผลบวกของต้นทุนดอกเบี้ยจ่ายที่ยังลดลงได้อีกบ้าง ขณะที่แนวโน้มค่าใช้จ่ายสำรองหนี้ฯ มีโอกาสปรับตัวลดลงได้ต่อเนื่อง สอดคล้องกับภาพรวมคุณภาพสินทรัพย์ที่เริ่มเห็นสัญญาณบวกขึ้น อีกทั้ง ธนาคารพาณิชย์ส่วนใหญ่ได้กันสำรองหนี้ฯ อย่างเข้มงวดไปมากแล้วตั้งแต่งวดไตรมาส1 ปี2559
 
ด้าน บล.บัวหลวง ระบุในบทวิเคราะห์ ว่าธนาคารที่จะรายงานกำไรไตรมาส 3 ปี2559 โตสูงสุดได้แก่ บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO (58%), ธนาคารไทยพาณิชย์ จำกัด (มหาชน) หรือ SCB (44%), ธนาคารเกียรตินาคิน จำกัด (มหาชน) หรือ KKP (30%) และธนาคารกรุงไทย จำกัด (มหาชน)หรือ KTB (27%) และยังคงน้ำหนักการลงทุนมากกว่าตลาด เพราะ PBV valuation ที่ถูกกว่าค่าเฉลี่ยในอดีตที่ 1.35 เท่า ปัจจุบันอยู่ที่ราว 1 เท่า และคาดเอ็นพีแอลจะเริ่มลดลงหลังจากไตรมาส3 ปีที่แล้ว
ทั้งนี้ ตัวเลขสินเชื่อของธนาคาร 9 แห่ง เติบโตขึ้น 0.4%ในเดือน ส.ค. และเติบโต 1.1% นับแต่ต้นปี (KTB ยังไม่ประกาศ) โดยที่ BAY, TMB และ KKP รายงานตัวเลขเติบโตสูงที่สุด หนุนโดยกลุ่มสินเชื่อธุรกิจและสินเชื่อรายย่อย
 
*อนึ่งข้อมูลที่มีการนำเสนอข้างต้นเป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำหรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตามล้วนเป็นผลจากการใช้วิจารณญาณของผู้อ่าน